**Poveste de iarnă**

*Vasi Cojocaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Viforul se opintește-n obloane

iar fulgii se uită cu jind înlăuntru

lipindu-și fețele-nghețate de geam.

Ținându-mi capul în poală

îmi răsfiri prin plete povești

despre cai plăsmuiți din troiene

mânați de mirese ce își tânguiesc trădarea

prin viforul care încearcă sălbatic

să le smulgă cununa și vălul.

Sau despre hoți de vise

și despre fecioare dogorind

de dorul de afi furate și duse

în basme în care se trăiește veșnic.

Stau și te-ascult, aproape adormit,

privind prin poarta sobei

la cavalcada iscată din flăcări.